Engeland bederf Wallis se partytjie | Netwerk24
11 Augustus 2019 18:06
Die Engelse agtsteman Billy Vunipola (voor) op pad om sy drie te druk in Sondag se WB-opwaremwedstryd teen Wallis op Twickenham, Londen.,Foto: Reuters
Die Walliese rugbyspan se vreugdevure om as die beste span op Wêreldrugby se ranglys bo die All Blacks in te skuif, is ná net 24 uur geblus.
Nadat die All Blacks Saterdag deur die Wallabies geklop is, was hulle hul voorste ranglysposisie kwyt, maar Wallis kon nie daarop voortbou nie en moes dit weer aan die Nieu-Seelanders afstaan, nog voordat die lys amptelik aangepas kon word.
Boonop is die Walliesers ook hul onoorwonne vertoningslys van 14 opeenvolgende oorwinnings kwyt nadat hulle Sondag op Twickenham in Londen met 33-19 deur Engeland in 'n Wêreldbeker-opwarmwedstryd geklop is.
'n Eksperimentele Engelse span, wat vier nuwelinge ingesluit het, was rustyd reeds met 21-7 voor en kan ingenome met sy opmars na WB-glorie voel, terwyl daar harde werk wag op die Walliesers.
Boonop het die Rooi Drake se losskakel, Gareth Anscombe, 'n kniebesering opgedoen en het hy Twickenham op krukke verlaat.
Albei spanne het drie drieë gedruk, maar die Engelse losskakel, George Ford, het Wallis se gebrek aan dissipline uitgebuit toe hy met drie strafdoele geslaag het.
Ford het ook drie doelskoppe oorgeklits, terwyl die heelagter, Elliot Daly, moet 'n woer-woer skepdoel geslaag het.
Wallis het in die tweede helfte tam voorgekom en het veral in die skrums gesukkel, wat daarop dui dat hulle die afgelope ruk dalk te hard gedryf is tydens oefenkampe in Cardiff en Switserland.
Daarenteen het 'n hele paar Engelse spelers regmerkies gekry voordat die afrigter, Eddie Jones, Maandag sy WB-groep aanwys. - Sportredaksie